Diari Oficial de la Generalitat Valenciana


Sumari del DOGV 8145, del 09-10-2017 (2017/8892)

DECRET 130/2017, de 6 d'octubre, del Consell, pel qual concedeix l'Alta Distinció de la Generalitat a Joan Manuel Serrat Teresa.
--------------------------------------------------------------------------------------------------------------------------------

### Dades del document

Número de DOGV
:   8145

Data del DOGV
:   09-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8892


Data del document
:   06-10-2017

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 130/2017, de 6 d'octubre, del Consell, pel qual concedeix l'Alta Distinció de la Generalitat a Joan Manuel Serrat Teresa. [2017/8892]  
El Consell, per mitjà del Decret 28/1986, de 10 de març, va crear l'Alta Distinció de la Generalitat per a premiar les persones físiques o jurídiques que s'hagen distingit en la seua activitat al servei dels interessos generals i peculiars de la Comunitat Valenciana.  
Joan Manuel Serrat Teresa naix a Barcelona, en el barri obrer del Poble Sec, el 27 de desembre de 1943. En 1965 s'estrena amb alguna de les seues primeres composicions en Ràdio Barcelona, i poc més tard s'incorpora al grup «Els setze jutges». En 1967 completa el seu primer LP, amb el qual guanyaria el Gran Premi del Disc Català. A més, per primera vegada, una cançó seua (Cançó de matinada) es col·loca en el número 1 de les llistes de vendes a Espanya. En 1968, Televisió Espanyola el va triar perquè la representara en el Festival d'Eurovisió amb la cançó La, la, la en català, però aquesta possibilitat va ser rebutjada en l'últim moment. En 1971, apareix «Mediterráneo», probablement el seu disc més emblemàtic, i un any després rendeix tribut a Miguel Hernández, amb el disc que porta el seu nom i que va convertir en himne generacional i polític els versos del poema Para la libertad.  
En 1975 ix a la llum «Piel de manzana», de manera quasi clandestina a causa de les seues declaracions sobre els afusellaments de cinc militants antifranquistes, per les quals es va veure obligat a exiliar-se a Mèxic. Ja a Espanya, la seua obra discogràfica s'enriqueix amb «En tránsito» (1981), «Cada loco con su tema» (1983), «Fa vint anys que tinc 20 anys» (1984), «El Sur también existe» (1985), «Sinceramente tuyo» (1986) i «Bienaventurados» (1987). Entre tant, en 1983 arriba el dia de la desitjada tornada a l'Argentina i a l'Uruguai, després de set anys de prohibició. Faltarien encara uns anys més perquè ocorreguera el mateix a Xile. En 1996 la «Banda sonora d'un temps i un país», un treball recopilatori de les cançons més significatives dels temps de la Nova Cançó, es col·loca en el número 1 en les llistes de vendes de tota Espanya. Ja en 2010, coincidint amb el centenari del naixement de Miguel Hernández, Serrat grava «Hijo de la luz y de la sombra», musicalitzant, de nou, textos del poeta.  
Per això, en reconeixement a la seua dignitat personal al llarg dels anys, al seu treball per convertir la música en instrument de reivindicació i de convivència, així com a la sensibilitat per evocar les primeres paraules d'amor i el Mediterrani de la infància, amb la deliberació prèvia del Consell en la reunió de 6 d'octubre de 2017,  
  
  
DECRETE  
  
Concedir l'Alta Distinció de la Generalitat a Joan Manuel Serrat Teresa.  
  
València, 6 d'octubre de 2017  
  
El president de la Generalitat,  
XIMO PUIG I FERRER